title: Nilgo
text: An nilgo (Boselaphus tragocamelus) a zo ur bronneg daskirier hag a vev e Nepal, Pakistan hag India. Ar spesad nemetañ eo er genad Boselaphus.
  
  Doareoù pennañ 
  Emañ an nilgo e-touez antilopenned brasañ Azia, betek 1.50 m ouzh an draen ha 2 m hirder e gorf. Etre 100 ha 250 kg eo e bouez.
  
  Berr eo e vlevenn, gell-melen gant ar barez ha glas-gris gant ar par. Gell sklaer eo ar menn. Takadoù gwenn zo war e fas ha dindan e elgezh. Gant ar par ez eus ur guchennad vlev dindan an takad gwenn-se. Ur roudenn wenn zo ivez adalek e vruched betek e bavioù a-dreñv.
  
  Daou gorn du ha lemm zo gant ar par.
  
  Gouennañ 
  Bevañ a ra ar pared dispartiet diouzh ar parezed a-hed ar bloaz nemet da vare ar gouennañ (etre miz Kerzu ha miz Meurzh) pa en em vod strolladoù nilgoed gant ur par ha meur a barez.
  
  Padout a ra an dougen war-dro 250 deiz ha ganet e vez ur menn pe zaou.
  
  An oad gour a vez tizhet da 18 miz gant ar barez ha da 2,5 vloaz gant ar par.
  
  Emzalc'h 
  Oberiant eo an nilgo diouzh an deiz, dreist-holl abred diouzh ar beure hag e fin an endervezh.
  
  Skeudennoù 
  
  Bovinae
  Loened Azia ar Su